#

# Handlingsplan for: Orkestreringskomponenterne for borger.dk og Virk

Indholdsfortegnelse

[Handlingsplan for: Orkestreringskomponenterne for borger.dk og Virk 1](#_Toc26262598)

[Bemærkninger til indstilling fra review-rapport 2](#_Toc26262599)

[Handlingsplan for anbefalinger til projektet 2](#_Toc26262600)

[Anbefalinger 2](#_Toc26262601)

[Opsummering på handlingsplan 4](#_Toc26262602)

[Øvrige bemærkninger til arkitektur-reviewet 4](#_Toc26262603)

# Bemærkninger til indstilling fra review-rapport

Projekterne for henholdsvis den borger- og virksomhedsrettede orkestreringskomponent takker for et godt review. Projekterne vurderer, at det gennemførte review har været værdifuldt. Ud over de tilsendte anbefalinger fik projekterne gode konkrete råd samt overordnede betragtninger, som er taget til efterretning.

Projekterne er enige i review-boardets anbefalinger.

# Handlingsplan for anbefalinger til projektet

Nedenfor følger projektets handlingsplan baseret på de anbefalinger, som følger af arkitekturreviewet, sammenfattet i den fremsendte reviewrapport. Det understreges, at nærværende handlingsplan er godkendt af projektgruppen, men den er endnu ikke behandlet i projektets styregruppe.

## Anbefalinger

1. **Det anbefales, at projekterne orienterer sig i relevante FDA-produkter, med henblik på at anvende fællesoffentlige begreber og modeller.**

Projekterne er enige i anbefalingen. Projekterne vil orientere sig i relevante FDA-produkter og i videst muligt omfang anvende begreber og modeller herfra.

1. **Det anbefales, at projekterne beskriver en governance, der kan håndtere dels flere aftagere af overbliksdata fra orkestreringskomponenterne end borger.dk og Virk, dels én eller flere kilder til samme datatype. Den beskrevne governance bør yderligere kunne håndtere fælles begrebs- og datamodeller.**

Projekterne er enige i, at det er vigtigt, at få beskrevet governance for orkestreringskomponenter i forskellige scenarier. Begge projekter befinder sig på nuværende tidspunkt i analysefasen, men der er truffet beslutning om, at etablere den borgerrettede orkestreringskomponent i 2020. Der er endvidere en forventning om, at der ligeledes etableres en orkestreringskomponent på virksomhedsområdet i løbet af 2020. Den endelige beslutning heraf udestår dog og afventer blandt andet resultater fra den igangværende pilotafprøvning. Det er på baggrund heraf et sandsynligt scenarie, at der inden for et par år eksisterer to orkestreringskomponenter, der anvender hver deres begrebs- og datamodeller. Der er derimod ikke identificeret nogle potentielle aftagere ud over portalerne borger.dk og Virk. Projekterne vil følge boardets anbefaling og beskrive en governance for begrebs- og datamodeller på både borger- og virksomhedsområdet. Dette vil ske i tæt koordination, sådan at governance så vidt muligt er ens af hensyn til datakilder, der anvender begge komponenter. Scenariet med to eller flere kilder til samme datatype er netop den udfordring, som orkestreringskomponenterne med deres fælles begrebs- og datamodeller løser ved, at der stilles krav til datakilder, fx om dataformat. Håndtering af det scenarie vil derfor ligge i governance for begrebs- og datamodeller.

Projekterne har taget anbefalingen om at etablere en governance for scenariet, hvor der er mere end de to identificerede aftagere til orkestreringskomponenter, til efterretning, men vurderer, at det er uden for scope af nærværende projekter. Projekterne vil indstille, at projektet for referencearkitekturen for digitale overblik håndterer denne anbefaling. Dette indstilles i forbindelse med den aktuelle offentlige kommentering af referencearkitekturen.

1. **Det anbefales, at sikkerheden i løsningerne adresseres tidligt i projektet og beskrives tydeligt.**

Projekterne er enige i boardets anbefaling. På borgerområdet pågår en risikoanalyse, som skal føde ind i de krav, der stilles til sikkerhed til orkestreringskomponenten i forbindelse med det kommende udbud. Resultatet af denne analyse deles med erhvervsområdet, så relevante dele kan indgå i deres risikoanalyse, som planlægges gennemført før anskaffelsesfasen primo Q3 2020. Borgerområdets risikoanalyse afsluttes ultimo 2019.

1. **Det anbefales, at data, der er opbevaret i en orkestreringskomponenterne, holdes krypteret, indtil en slutbruger retmæssigt efterspørger den.**

På borgerområdet opbevares ikke data. Det eneste data, der kan opbevares i den borgerrettede orkestreringskomponent, er bestandslister over aktive CPR numre i et fagsystem. Disse vil blive opbevaret i krypteret/anonymiseret form, fx gennem hash-værdier, og de vil derfor ikke kunne tilgås eller anvendes uden for orkestreringskomponenten.

På erhvervsområdet vil data blive opbevaret, hvorfor utilsigtet adgang til data skal sikres. Projektet tager anbefalingen til efterretning og vil derfor sikre datakryptering. I forbindelse med risikoanalysen vil risikoen og konsekvenserne vurderes, hvis hændelsen indtræffer. På baggrund af konklusionerne i analysen vil projektet stille krav til udviklingsleverandøren om sikring af data.

1. **Det anbefales, at projekterne tidligt får afdækket forudsætningerne for levering af data og får etableret tydelige og koordinerede krav til leverandører af data.**

Projekterne er enige i boardets anbefaling. Det borgerrettede projekt vil på baggrund af denne anbefaling i Q1 2020 udarbejde en liste over forudsætninger og krav til dataleverandører i forbindelse med anvendelse af komponenten. Denne liste vil blive offentliggjort på hjemmesiden digst.dk/orkestreringskomponenten. Endvidere vil projektet udarbejde en vejledning til dataleverandører, både i forhold til tilslutning og til anvendelse af de fælles datamodeller. Denne vejledning vil være etableret inden udgangen af 2020, hvor komponenten idriftsættes.

På erhvervsområdet vil man evaluere pilotens resultater og på den baggrund vurdere, hvilke integrationsmuligheder løsningen skal stille til rådighed for dataleverandørerne. Kravene og mulighederne vil indgå i den kontraktuelle aftale, der indgås mellem Erhvervsstyrelsen og dataleverandøren.

## Opsummering på handlingsplan

Projekterne er enige i de nærværende anbefalinger og vurderer ikke, at det får økonomiske konsekvenser for projekterne at implementere dem.

Projekterne igangsætter på baggrund af rapporten følgende aktiviteter:

* Projekterne orienterer sig i relevante FDA-produkter med henblik på at anvende fællesoffentlige begreber og modeller herfra
* Projekterne etablerer en governance for data- og begrebsmodeller
* Projekterne anmoder om, at der beskrives en governance for scenariet med flere end to aftagere til orkestreringskomponenter i referencearkitekturen for overblik
* Projekterne sikrer en rettidig adressering af sikkerhed i løsningerne
* Data der lagres i orkestreringskomponenterne krypteres/anonymiseres
* Projekterne etablerer relevante vejledninger til dataleverandører

# Øvrige bemærkninger til arkitektur-reviewet

Projekterne har indgået aftale om at etablere et koordinationsforum, hvor projekterne mødes med 4. ugerskadence for at drøfte afhængigheder og koordinere på tværs af borger- og erhvervsområdet. Dette er vurderet som den bedste måde at sikre håndteringen af de snitflader, der er mellem projekterne, fx i forhold til at sikre en ensretning af datamodeller, snitflader og governance ud mod dataleverandører.